Bernard Grech jgħid li l-varjant tar-Renju Unit seta' ma jitħalliex jidħol f'pajjiżna bi proċess ta' screening aktar effettiv Il-Kap Nazzjonalista Bernard Grech qal li l-varjant tar-Renju Unit seta' ma jidħolx f'pajjiżna permezz ta' proċess ta' screening aktar b'saħħtu. Huwa qal dan hekk kif l-varjant tar-Renju Unit illum huwa l-fattur ewlieni wara ż-żieda sinjifikanti fil-każi ta' persuni pożittivi għall-Covid-19 reġistrati f'pajjiżna. Grech qal dan waqt intervista lill-Kap tal-Aħbarijiet ta' TVM aktar kmieni llum. Huwa saħaq li screening aktar b'saħħtu huwa meħtieġ f'dawk il-postijiet li jaraw persuni jidħlu f'pajjiżna, bħall-ajruport. Tenna li kieku kien hemm screening aktar effettiv, pajjiżna kien jirnexxielu jevita milli jħalli lil dan il-varjant jidħol. Huwa kkritika lill-Gvern u qal li dan qed jinterferixxi fid-deċiżjonijiet tal-awtoritajiet tas-saħħa. Qal li għalkemm għandu fiduċja fis-Supretendent tas-Saħħa Pubblika Charmaine Gauci u t-tim tagħha, dan ma jfissirx li l-Gvern qed jagħti kas tal-pariri tagħha. Tenna li l-Gvern qed jinterferilha f'xogħla u dan qed iwassal biex ma jkollhiex il-libertà biex tagħmel dak li huwa neċessarju. Huwa ma qabilx li ż-żieda fil-każi hija fattur madwar id-dinja kollha u għamel referenza għall-Portugall u l-Greċja fejn qal li qed jieħdu bookings għal turiżmu matul ix-xhur tas-sajf. Qal li Malta mhix tagħmel l-istess minħabba li ma konniex biżżejjed attenti matul ix-xhur tax-xitwa. Mistoqsi dwar il-miżuri implimentati mill-Gvern, huwa qal li li ma jistax jgħid x'se jkun meħtieġ li jsir fi żmien xahar. Huwa tkellem ukoll dwar ir-riforma riċenti mħabbra mill-Gvern dwar il-kirjiet li jmorru qabel l-1995, u qal li l-Partit Nazzjonalista kien għamel pressjoni fuq il-Gvern biex jaġixxi. Madankollu huwa tenna li l-Gvern ma għamilx biżżejjed f'dan ir-rigward, minħabba li l-liġi l-ġdida għandha tagħmel tippermetti lil sidien ta' proprjetajiet biex jerġgħu jieħdu lura l-kontroll tal-proprjetà, bir-residenti tinstabilhom akkomodazzjoni alternattiva b'mod immedjat. Mistoqsi dwar is-sitwazzjoni interna fi ħdan il-Partit Nazzjonalista, Grech qal li diġà kienet ittieħdet azzjoni fil-konfront ta' Jason Azzopardi mill-bord ta' etika tal-PN. Fl-istess waqt qal li hija invenzjoni sħiħa li Richard Cachia Caruana huwa b'xi mod involut fil-Partit. Dan filwaqt li qal li l-attiviżmu ta' Adrian Delia fil-partit m'huwiex żvantaġġ.